Amptenaar van binnelandse sake deur Valke gesoekKagiso Ronny Maboa (38) word deur die Valke gesoek. (Foto: Valke) ’n Amptenaar van binnelandse sake word deur die Valke in Middelburg, Mpumalanga, gesoek in verband met klagtes van bedrog, korrupsie en die oortreding van die Wet op Immigrasie. Die soektog na Kagiso Ronny Maboa (38) spruit uit ŉ ondersoek deur die Valke wat in April vanjaar begin het. Volgens kapt. Dineo Lucy Sekgotodi, woordvoerder vir die Valke, het Maboa na bewering met ŉ Pakistanse meesterbrein saamgesweer om bedrieglike paspoorte vir buitelandse burgers te bekom. Dié bedrieglike aansoeke is verwerk deur die identiteitsbesonderhede van Suid-Afrikaanse burgers te gebruik. ŉ Lasbrief vir sy inhegtenisneming is gevolglik uitgereik. Lede van die publiek word versoek om die Valke in hul soektog na Maboa te help. Enigeen met inligting kan kapt. Sam Kolobe by 071 481 3126 kontak. Alle inligting sal as vertroulik hanteer word.